นักลงทุนซื้อกลับ MINT ดันหุ้นดีดบวก 5% โบรกฯชี้ซื้อ “NH Hotel Group” กระทบระยะสั้น
นักลงทุนซื้อกลับ MINT ดันหุ้นดีดบวก 5% โบรกฯชี้ซื้อ "NH Hotel Group" กระทบระยะสั้น ล่าสุด ณ เวลา 11.28 น. อยู่ที่ระดับ 33.25 บาท เพิ่มขึ้น 1.50 บาท หรือ 4.72% สูงสุดที่ระดับ 33.50 บาท ต่ำสุดที่ระดับ 32.50 บาท มูลค่าการซื้อขาย  480.38 ล้านบาท
4 มิ.ย. 2561

ผู้สื่อข่าวรายงานว่า ราคาหุ้นบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ล่าสุด ณ เวลา 11.28 น. อยู่ที่ระดับ 33.25 บาท เพิ่มขึ้น 1.50 บาท หรือ 4.72% สูงสุดที่ระดับ 33.50 บาท ต่ำสุดที่ระดับ 32.50 บาท มูลค่าการซื้อขาย  480.38 ล้านบาท ขณะที่ดัชนีตลาดหุ้นโดยรวมลบ 0.01%

โดยราคาหุ้นปรับตัวขึ้นในวันนี้หลังจากปรับตัวลดลงมา 3 วันต่อเนื่อง จากประเด็นความกังวลในเรื่องของภาระหนี้สินจากการกู้ยืมสถาบันการเงินที่เกิดจากการเข้าซื้อหุ้นของ NH Hotel Group, S.A. (NH) บริษัทจดทะเบียนในตลาดหลักทรัพย์แมดริด โดยการที่ราคาหุ้นปรับตัวขึ้นในวันนี้คาดว่าเกิดจากการเข้าซื้อหุ้นในราคาถูกหลังจากราคาหุ้นเป็นขาลงมานาน อย่างไรก็ตามนักวิเคราะห์มองว่าในประเด็นดังกล่าวยังคงส่งผลกระทบในระยะสั้น
ด้าน บล.ทรีนีตี้ ระบุในบทวิเคราะห์ ว่า MINT ประกาศลงทุนใน NH Hotel Group เพิ่มเติมอีก 0.8% เมื่อวันที่ 28 พ.ค. ที่ผ่านมา ส่งผลให้ปัจจุบัน MINT ถือหุ้นใน NH Hotel Group อยู่ที่ 9.4%
ขณะที่ ราคาหุ้น MINT ยังคงปรับตัวลดลงอย่างต่อเนื่อง จากการที่ MINT เข้าลงทุนลงทุนใน NH Hotel Group เพิ่ม ส่งผลให้โอกาสที่ MINT จะเข้าซื้อหุ้นจาก HNA Group ซึ่งปัจจุบันถือหุ้น NH Hotel Group อยู่ที่ 30% สูงขึ้นเช่นกัน ซึ่งตลาดมีการตอบรับในเชิงลบ เนื่องจากมีความกังวลในประเด็นของการเพิ่มทุน หาก MINT ต้องทำการ Tender ตามกฎหมายเมื่อถือหุ้นเกิน 30%
ทั้งนี้ ระดับ D/E คาดว่าจะปรับตัวสูงขึ้นจาก 0.95 เท่า สู่ระดับ 1.1-1.2 เท่า แต่ก็ยังต่ำกว่าเพดานที่ตั้งไว้ที่ 1.75 เท่า โดยประเด็นดังกล่าวอาจส่งผลกระทบระยะสั้นต่อราคาหุ้น แต่มองว่าการลงทุนนี้จะเป็นผลประโยชน์ระยะยาวต่อบริษัท เนื่องจากจะมีฐานโรงแรมอยู่ทั่วทุกภูมิภาค
โดย ยังคงแนะนำ “ถือ” สำหรับผู้ที่ลงทุนตามพอร์ต “มั่นคง” ถึงแม้ว่าราคาจะปรับตัวลงมาแล้วราว 20% จากราคาซื้อ โดยราคาปัจจุบันมี Upside จากราคาเป้าหมายของเราและ Consensus ที่ 48 บาท และ 45.41 บาท ที่ 47.8% และ 39.7% ตามลำดับ
 
ขณะที่ บล.เคทีบี (ประเทศไทย) มองประเด็น MINT เล็งซื้อหุ้น NH เพิ่ม เป็นประเด็นด้านลบในระยะสั้น แต่เป็นบวกในระยะยาว โดยถ้าใช้สมมติฐานว่า MINT ซื้อหุ้นทั้งหมดจาก HNA ต้องใช้เงินลงทุนราว 2.5 หมื่นล้านบาท รวมกันก่อนหน้านี้ที่ MINT ซื้อมาแล้วอีก 7.4 พันล้านบาท จะส่งผลให้ Net D/E เพิ่มขึ้นเป็น 1.6 เท่า จากเดิมที่ 1.0 เท่า ซึ่งใกล้กับ Debt covenant ของ MINT ที่ไม่เกิน 1.75 เท่า นักวิเคราะห์จึงมองว่า หลังจากนี้หาก MINT จะมีการขยายกิจการหรือเข้าซื้อเพิ่มจะทำได้ยากมากขึ้น
ทั้งนี้ ผลดีในระยะยาว บริษัทฯ จะได้ฐานลูกค้าในยุโรปที่เพิ่มขึ้นและต่อยอดกับโรงแรมเดิมในยุโรปได้ แต่ระยะสั้นจะมีต้นทุนดอกเบี้ยที่เพิ่มขึ้นจากการกู้เงินในประเทศ และหาก MINT ต้องการเข้าไปบริหาร จะต้องมีค่าใช้จ่ายในการ rebrand และ renovate อีกจำนวนมาก อย่างไรก็ตามยังไม่ได้รวมดีลนี้ในประมาณการ จึงยังคงแนะนำ “ถือ” ราคาเป้าหมายที่ 37 บาท
ด้าน บล.ฟินันเซีย ไซรัส ระบุว่า MINT อยู่ในช่วง Panic Sell แต่มอง Downside เริ่มจำกัด รอดูแนวรับสำคัญที่บริเวณ 30 บาท คาดมีโอกาสได้เห็นแรงซื้อกลับในบริเวณดังกล่าว
 
อนึ่ง เมื่อวันที่ 1 มิ.ย.ที่ผ่านมา MINT เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า จากกรณีที่มีข่าวเกี่ยวกับการร่วมทำรายการเสนอซื้อหุ้น (bidding) ของ NH Hotel Group, S.A. (NH) จาก HNA Group Co. Ltd (HNA) นั้น ปัจจุบันบริษัทอยู่ระหว่างการพิจารณารายการดังกล่าว อย่างไรก็ตามยังไม่มีการตัดสินใจในการเข้าทำรายการ หรือการตกลงเรื่องราคา หรือข้อเสนอและเงื่อนไขของการทำรายการดังกล่าวแต่อย่างใด
โดยก่อนหน้านี้ บริษัท MHG International Holding (Singapore) Pte. Ltd. ซึ่งเป็นบริษัทย่อยของ MINT ได้เข้าลงทุนใน NH Hotel Group SA.บริษัทจดทะเบียนในตลาดหลักทรัพย์แมดริด โดยซื้อหุ้นจากกลุ่ม Oceanwood ซึ่งเป็นผู้ถือหุ้นอันดับที่ 2 เมื่อวันที่ 23 พฤษภาคม 2561 และ 28 พฤษภาคม ที่ผ่านมา รวมมีสัดส่วนในการถือหุ้น NH Hotel Group SA. ทั้งหมดจํานวน 36,831,597 หุ้น หรือร้อยละ 10.5 ของทุนจดทะเบียน (ร้อยละ 9.4 ของทุนทั้งหมด (fully diluted basis) คิดเป็นมูลค่าลงทุนรวมประมาณ 8,116 ล้านบาท